HPT ดีดแรง 21% วอลุ่มแตะ 100 ลบ. จากที่วานนี้ร่วงกว่า 2%
HPT ดีดแรงกว่า 21% โดย ณ เวลา 15.04 น.อยู่ที่ 1.63 บ. บวก 0.29 บ. หรือ 21.64% มูลค่าการซื้อขาย 103.48 ลบ. จากที่ราคาหุ้นร่วงแรงวานนี้กว่า 2% และปิดตลาดอยู่ที่ 1.34 บ. ลบ 0.04 บาทหรือ 2.9% ด้วยมูลค่าซื้อขายที่ 0.95 ลบ.
24 พ.ย. 2558

ผู้สื่อข่าวรายงานว่า ราคาหุ้น บริษัท โฮม พอตเทอรี่ จำกัด (มหาชน) หรือ HPT ณ เวลา 15.04 น.อยู่ที่ 1.63 บาท บวก 0.29 บาท หรือ 21.64% มูลค่าการซื้อขาย  103.48 ล้านบาท  โดยเปิดตลาดที่ 1.36 บาท ต่ำสุดที่ 1.35 บาท สูงสุดที่ 1.69  บาท
โดยราคาหุ้นมีการปรับตัวขึ้นแรงจากที่วานนี้(23 พ.ย.)ราคาหุ้นปรับตัวลงกว่า 2% และปิดตลาดอยู่ที่ 1.34 บาท ลบ 0.04 บาทหรือ 2.9% ด้วยมูลค่าซื้อขายที่ 0.95 ล้านบาท
ทั้งนี้ บริษัทยังมีข่าวดีที่เตรียมไปออกงานแสดงสินค้าในประเทศพม่า ณ กรุงย่างกุ้ง ในช่วงระหว่างวันที่ 26-28 พ.ย.58 นี้ เพื่อร่วมงาน “Myan Food &amp; Myan Hotel 2015″ งานแสดงสินค้าอาหารและโรงแรมชั้นนำ  ซึ่งบริษัทได้นำผลิตภัณฑ์จานชามเซรามิคไฟน์ไชน่า PE’TYE ไปนำเสนอให้ลูกค้ารายใหม่ๆได้ทำความรู้จักแบรนด์และเกิดความเชื่อมั่นมากยิ่งขึ้น ซึ่งถือเป็นการสำรวจตลาดและหาพันธมิตรท้องถิ่นที่ดีทางหนึ่ง เชื่อว่าการไปออกงานแสดงสินค้าดังกล่าว จะช่วยให้บริษัทสามารถขยายฐานลูกค้าในกลุ่ม AEC ได้เร็วขึ้น และส่งผลให้มีออเดอร์ใหม่ๆมากขึ้นตามไปด้วย
รวมถึงความคืบหน้าการเจรจาพันธมิตรทางธุรกิจในประเทศ ออสเตรเลีย นิวซีแลนด์ ในช่วงที่ผ่านมา บริษัทได้ผลตอบรับในทางบวก โดยมีแนวโน้มเพิ่มอัตราการสั่งซื้อ และหารือถึงความเป็นไปได้ของการขยายช่องทางการกระจายสินค้าให้มากขึ้น ซึ่งขณะนี้อยู่ระหว่างศึกษาความเป็นไปได้ในการดำเนินงานร่วมกัน
ขณะที่แนวโน้มรายได้ปี 58 จะอยู่ในระดับใกล้เคียงกับปีก่อนที่ 120 ล้านบาท เนื่องจากในช่วง 6 เดือนแรกที่ผ่านมา บริษัทมีการปิดซ่อมแซมเตาเผา ประกอบกับแนวโน้มอุตสาหกรรมเซรามิกส่งออก ในช่วง 8 เดือนที่ผ่านมา (ม.ค.-ส.ค.58) มีอัตราการเติบโตที่ชะลอตัวลงเมื่อเทียบกับปี 57อย่างไรก็ตามในส่วนของอัตรากำไรขั้นต้นและอัตรากำไรสุทธิ บริษัทยังคงทำได้ตามแผนที่ระดับ 25-30 % และ 8-20 % ตามลำดับ
 